Diari Oficial de la Generalitat Valenciana


Sumari del DOGV 4172, del 21-01-2002 (2002/402)

RESOLUCIÓ de 14 de gener de 2002, del secretari general de la Presidència de la Generalitat, per la qual es convoquen 3 beques per a la realització de pràctiques professionals d'Informàtica, en virtut de delegació establerta a l'article 3 del Decret 13/1999, del President de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4172

Data del DOGV
:   21-01-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/402


Data del document
:   14-01-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * ajuda pública
    * assignació per estudis
    * professió de la informàtica
    * suport econòmic

RESOLUCIÓ de 14 de gener de 2002, del secretari general de la Presidència de la Generalitat, per la qual es convoquen 3 beques per a la realització de pràctiques professionals d'Informàtica, en virtut de delegació establerta a l'article 3 del Decret 13/1999, del President de la Generalitat Valenciana. [2002/402]
  
En virtut de les facultats conferides per l'article 35 de la Llei 5/1983, de 30 de desembre, del Govern Valencià, mitjançant aquesta resolució, es convoca la concessió de 3 beques per a la realització de pràctiques professionals d'Informàtica, dins de l'àmbit de l'administració pública.
  
resolc
  
Article 1. Objecte
  
L'objecte d'aquesta ordre és la convocatòria de 3 beques, per a pràctiques professionals d'Informàtica en el Servei d'Informàtica de la Secretaria General de la Presidència de la Generalitat.
  
Els beneficiaris d'aquestes beques no podran percebre, simultàniament, cap altre tipus de retribució econòmica.
  
Article 2. Requisits dels sol·licitants
  
Podran optar a la beca:
  
a) Els diplomats o enginyers tècnics d'Informàtica que hagen obtingut la dita titulació a partir de 1999 (inclòs).
  
b) Els estudiants de 4t o 5è curs d'Enginyeria Informàtica que hagen superat completament el tercer curs.
  
c) Els enginyers informàtics que hagen obtingut la titulació a partir de 1999 (inclòs).
  
d) Les persones que hagen acabat el segon cicle de Formació Professional, en l'especialitat d'Informàtica, o algun cicle formatiu reglat d'Informàtica, a partir de 1999 (inclòs).
  
Els sol·licitants hauran de reunir aquests requisits en la data en què finalitze el termini de presentació d'instàncies.
  
Article 3. Duració i dotació econòmica
  
Les beques tindran una duració d'un any (12 mesos) des del començament que s'assenyale.
  
Les beques estaran dotades amb un import de 661,11 euros, equivalent a 110.000 pessetes mensuals brutes cada una, amb un import global màxim de 23.800 euros equivalents a 3.959.987 pessetes.
  
Es finançaran a càrrec dels pressupostos de la Generalitat Valenciana en l'aplicació pressupostària 73.38.451.98.3, codi de línia T4002000, o el seu equivalent per a l'any 2002 i 2.003, d'acord amb el següent repartiment:
  
- Any 2002: 18.842 euros / 3.134.989 PTA
  
- Any 2003: 4.958 euros / 824.998 PTA
  
A aquests efectes, aquesta convocatòria i la possibilitat de concessió de les beques es condicionen a la provisió del crèdit adequat i suficient en els dits pressupostos.
  
La forma de pagament serà mensual, previ certificat del Servei d'Informàtica del bon funcionament objecte de la beca.
  
Article 4. Formalització de sol·licituds
  
Els candidats hauran de presentar, en el Registre General de Presidència de la Generalitat, siti al c/ Historiador Chabas, 2, de València o en qualsevol de les dependències previstes a l'article 38, paràgraf quart, de la Llei de Règim Jurídic de les Administracions Públiques i del Procediment Administratiu Comú, una sol·licitud, segons model que es detalla a l'annex I, els quals estaran a disposició de les persones interessades en el Registre General de la Presidència, junt a la següent documentació:
  
a) Fotocòpia del DNI compulsada.
  
b) Currículum, del qual formaran part les seues dades personals, domicili habitual, data de naixement, telèfon, experiència professional i qualsevol altre document que acredite la possessió d'altres títols o mèrits docents, professionals, coneixement d'idiomes, cursos rebuts, etc.
  
c) Fotocòpia compulsada del títol acadèmic acreditatiu dels requisits exigits a l'article segon i del corresponent expedient acadèmic.
  
d) Declaració jurada que, en cas de ser adjudicatari d'una de les beques, en el moment de començar el seu benefici, no tenir cap relació laboral i estar al corrent de les seues obligacions fiscals i de seguretat social i no ser beneficiari de cap altra beca per a la mateixa o semblant activitat.
  
Article 5. Termini de presentació de sol·licituds
  
El termini de presentació de sol·licituds serà de 15 dies hàbils comptats a partir de l'endemà de la publicació d'aquesta convocatòria al Diari Oficial de la Generalitat Valenciana.
  
Article 6. Termini de selecció i concessió de beques
  
1. La concessió de les tres beques s'efectuarà per resolució del secretari general de Presidència a la vista de la decisió de la comissió avaluadora. Aquesta comissió estarà integrada pels membres següents
  
- La secretària general administrativa o persona en qui delegue.
  
- El cap de Servei d'Informàtica
  
- Dos tècnics del Servei d'Informàtica.
  
La Presidència de la Generalitat es reserva la facultat de deixar deserta, total o parcialment, l'adjudicació de la beca convocada i d'interpretar el contingut d'aquestes bases.
  
2. La comissió avaluadora es reunirà dins dels 10 dies següents al final del termini de presentació de sol·licituds i convocarà tots aquells candidats que complisquen els requisits exigits en la present convocatòria, a fi de comprovar, mitjançant prova escrita, aquells extrems referents als mèrits adduïts que s'estimen d'interès. La puntuació de la prova escrita serà de 0 a 10 punts. Aquesta prova escrita se centrarà fonamentalment en l'entorn dels ordinadors personals (microinformàtica), tant de maquinari com de programari i en el desenvolupament d'aplicacions informàtiques.
  
Després de la correcció de la prova escrita, que serà dins dels 5 dies següents a la realització de dita prova, la comissió avaluadora, convocarà tots aquells candidats que hagen obtingut una puntuació igual o superior a 5 punts en dita prova escrita, per a la realització d'una entrevista personal, a fi de seleccionar els tres candidats a qui se'ls concedirà les beques. En aquesta entrevista, que puntuarà de 0 a 5 punts, es valoraran els coneixements tècnics, així com l'experiència dels candidats. Ambdós, tant coneixements tècnics com experiència, se centraran en el tema dels ordinadors personals (microinformàtica) i el desenvolupament d'aplicacions. No es valorarà cap mèrit que no estiga degudament documentat.
  
3. La resolució del secretari general de Presidència que atorgue les 3 beques, la qual es farà efectiva en el termini màxim de dos mesos a partir de l'endemà del final del termini de presentació d'instàncies, serà publicada al Diari Oficial de la Generalitat Valenciana.
  
A aquesta relació s'acompanyarà una borsa constituïda pels aspirants que no resulten adjudicataris de les beques, ordenats d'acord amb la puntuació obtinguda, per a cobrir les vacants que puguen sorgir durant el període de benefici. Aquesta resolució es farà pública, també, als taulers d'anuncis de la Presidència de la Generalitat Valenciana.
  
4. La condició de becari no generarà en cap moment cap relació laboral amb la Generalitat Valenciana. En el cas que es tinga prèviament la condició d'empleat de la Generalitat Valenciana, es quedarà en la situació administrativa que procedisca en virtut de la normativa vigent de Funció Pública.
  
5. La condició d'integrant de la borsa de reserva de becaris d'informàtica no generarà en cap moment cap relació laboral amb la Generalitat Valenciana, ni cap compromís d'accedir en qualsevol moment a la condició de becari.
  
Per a accedir a la condició de becari serà necessari que es produïsca una resolució del secretari general de Presidència on es procedisca a l'adjudicació de la beca al seu favor. Aquesta resolució es publicarà així mateix al Diari Oficial de la Generalitat Valenciana.
  
Article 7. Obligacions, incidències i tutoria dels becaris
  
1. Les beques concedides són incompatibles amb qualsevol altra beca o ajuda, així com amb el desenvolupament d'una activitat laboral regular. La infracció d'aquesta regla autoritzarà la Presidència de la Generalitat a cancel·lar el gaudi de la beca.
  
2. Els becaris, una vegada reben la notificació d'haver sigut seleccionats per a una beca estaran obligats a tenir una dedicació de les seues activitats de 35 hores setmanals, que hauran de ser realitzades davall la supervisió o tutoria del personal del Servei d'Informàtica de Presidència designat a l'efecte.
  
3. Els becaris hauran de presentar la documentació adequada que acredite el compliment de les seues obligacions fiscals i amb la seguretat social, així com de tenir cobertura sanitària (assegurança escolar, pòlissa privada, etc.).
  
El secretari general de la Presidència resoldrà les incidències que es produïsquen durant el període de gaudi de les beques i podrà deixar-les sense efecte, amb l'audiència prèvia de l'interessat; en cas d'incompliment d'obligacions per part del becari o quan no realitzara l'activitat que va motivar la concessió de la beca o deixara de reunir els requisits necessaris.
  
El cap del Servei d'Informàtica de Presidència ordenarà les activitats dels becaris atenent l'objecte de les beques.
  
Davant de les incidències, renúncies, abandonaments o incompliments que deixen vacant una beca, es procedirà a cobrir-la segons l'ordre establert a la borsa de reserva que resulte del procés de selecció.
  
Contra aquesta resolució que posa fi a la via administrativa es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveuen els articles 116 i 117 de la Llei 30/1992 de 26 de novembre del Règim Jurídic de les Administracions Públiques i del Procediment comú, en la redacció donada per la Llei 4/1999, de 13 de gener, o bé un recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà a la seua publicació, de conformitat amb el que estableixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna
  
València, 14 de gener de 2002.- El secretari general de Presidència, per delegació establerta a l'article 3 del Decret 13/1999, del president de la Generalitat Valenciana: Vicente Gomis Cerdá.
  
ANNEX I
  
Nom i cognoms....., amb domicili a....., carrer....., núm..., amb DNI núm...., expedit, data......, telèfon....., en el meu nom......, coneixent l'ordre publicada al DOGV núm....., de data......, per la qual la Presidència de la Generalitat Valenciana convoca tres beques per a la realització de pràctiques professionals d'informàtica en el Servei d'Informàtica de Presidència, i també les condicions establertes en les bases, em compromet a acceptar-les i participar plenament en els programes de treball que segueixen establerts, en el cas de ser adjudicatari, i declarant que totes les dades personals, acadèmiques i professionals assenyalades en l'escrit són certes, adjunte la següent documentació:
  
- Fotocòpia compulsada del document nacional d'identitat
  
- Currículum
  
- Certificat expedient acadèmic
  
- Declaració jurada que, en cas de ser adjudicatari d'una de les beques, en el moment de començar el seu benefici, no tindrà cap relació laboral i estarà al corrent de les seues obligacions fiscals i de seguretat social i no serà beneficiari de cap altra beca per a la mateixa o semblant activitat.
  
- Altres documents que acrediten la possessió de títols, cursos, seminaris, conferències, mèrits docents, d'investigació, etc.
  
SOL·LICITA
  
Que admeta la instància amb la seua documentació als efectes del que estableix la convocatòria de les beques.
  
València,..... d... de 2002
  
 (signatura de l'interessat/a)